Author: MZV SR
Last saved by: user

Predkladacia správa

Materiál sa predkladá na rokovanie vlády ako iniciatívny. Slovenská republika sa          15. novembra 2005 stala členom Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (Task Force for International Co-operation on Holocaust Education, Remembrance and Research, ITF). Vláda Slovenskej republiky súhlasila so vstupom do ITF uznesením č. 754/2005 z 28. septembra 2005. 

V dňoch 10. – 13. júna 2007 sa v Prahe konalo plenárne zasadnutie ITF. Slovenskú republiku reprezentovala delegácia vedená p. Františkom Dlhopolčekom, riaditeľom                   2. teritoriálneho odboru Ministerstva zahraničných vecí SR; ďalšími členmi delegácie boli zástupcovia Ministerstva školstva SR, Ministerstva kultúry SR, Ministerstva zahraničných vecí SR a mimovládnej organizácie Dokumentačné stredisko holokaustu.

Plenárne zasadnutie Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu ITF rozhodlo o viacerých zásadných zmenách v doterajšom fungovaní organizácie. Okrem iného sa zvýšil ročný členský príspevok a vytvoril sa stály sekretariát so sídlom v Berlíne. Predkladaný materiál stručne informuje o priebehu a výsledkoch plenárneho zasadnutia a o zvýšení ročného členského príspevku do fondu Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu ITF z doterajších 25.000 EUR na 30.000 EUR počnúc rokom 2008.

Vláda Slovenskej republiky uznesením č. 754/2005 z 28. septembra 2005 schválila úhradu pravidelného príspevku SR do fondu ITF z rozpočtu MZV SR v kategórii bežné transfery účelovo určené na poplatky za členstvo SR v medzinárodných organizáciách (bez špecifikácie výšky sumy). Ministrovi zahraničných vecí SR vláda uložila zabezpečiť úhradu príspevku každoročne do 31. marca. Keďže v uznesení vlády nebola výška príspevku explicitne určená, nie je potrebné v tejto súvislosti predložiť návrh na zmenu uznesenia vlády. 

	Predložený materiál nemá finančný, ekonomický, enviromentálny vplyv, ani vplyv na zamestnanosť a podnikateľské prostredie. 

Zvýšený členský príspevok SR do ITF bude uhradený v rámci limitu výdavkov kapitoly MZV SR schválených na príslušný rozpočtový rok, z prostriedkov rozpočtovaných na medzirezortnom podprograme 09701 Príspevky SR do MO – MZV SR.